khistorydata/jeongjo-sjw-relations huggingface dataset:
정조 16년 · 목
敎曰兩司拿推人員飭已施竝分揀放送○該府以時囚洪彥喆沈興永李日運柳星漢鄭東愼朴孝成放送啓
정조 16년 · 강
遞校理金義淳以張至顯爲校理韓致應尹魯東爲副校理宋俊載李顯道爲修撰李翊模爲副修撰竝前望也顯道翊模尋遞
정조 16년 · 목
敎曰以抄啓文臣仕進內閣以御製寫役職務相妨校理金羲淳與未肅拜及不爲仕進玉堂竝許遞與未差之代前望單子入之待下批牌招察任前望以至顯等批下○政院以李顯道李翊模方在罷散啓敎以許遞此外前望點下中時帶久任郞者仍任前職
정조 16년 · 목
京畿監司徐鼎修以彥鎬不受祿俸狀聞有是命
정조 16년 · 강
遞承旨金憙李洪載以趙尙鎭李鎭復金孝建爲承旨竝前望也
정조 16년 · 목
以李周顯爲司諫韓商新鄭來百爲校理沈奎魯爲副修撰朴師默爲修撰金熙稷李景溟爲副修撰洪明浩爲右尹金履中爲瑞興府使李祉源爲果川縣監
정조 16년 · 강
左議政蔡濟恭上箚賜批
정조 16년 · 목
箚略曰都堂會圈有國之大政也臣情事悲苦疾病沈淹何敢與聞於斯而促敎荐下不敢屢違拚死赴坐此妄也圈席之會未能量度時勢不善屈意低昂以致事端層生此妄也至若二銓堂手自行圈數日之後忽稱目見猥雜目旣見焉手何圈之以一人之身而手不從目是何理也臣性本疏闊信人如已未料退後之言至於如此此又妄也況僚相以休休有容之量與臣有同寅協恭之意臣若處事允當何至有昨日箚擧臣惟當自反而已一退之義堅如石畵伏乞亟命鐫改仍許退伏田廬批以予旣專任卿雖躗言日至謗書盈篋皆當屬之自起自滅之科物各付物而已旣往尙覺齒酸堂錄之事又添一執言之柄卿之參是錄是豈卿樂爲者促敎經宿黽勉冒膺使卿狼狽之者非卿之故卿何以妄之一字旣言復言過自菲薄乃爾僚相云云似無他意於卿但銓堂疏語誠不免帶得攙及底意思卿所謂手不從目云者彼必無辭自解無論如此如彼朝象所貴寧靜年少新進方銳之氣鋒卿等在宜隨處坐鎭俾不得任其紛拏今乃反於是昨出右相箚今有左相箚昨曛今午左酬右答承佐者寅協之義固如是乎竊爲卿等恥之望須亟斷來箚卽起視事仍命遣史官傳諭
정조 16년 · 강
命湖南伯治李亮徽盜斜之罪
정조 16년 · 목
禮曹啓言觀此全羅監司鄭民始因臨陂幼學李祥植上言李亮徽盜斜査實啓本則亮徽盜斜昭不可掩罷養一款在所不已請當初葉作及立案爻周勿施亮徽盜斜之罪令該道考律嚴處從之
정조 16년 · 강
命參奉高時良之代待後日政差出
정조 16년 · 목
全羅監司鄭民始以參奉高時良遭母喪不得起送馳啓有是命
정조 16년 · 강
命左議政蔡濟恭造朝
정조 16년 · 목
敎曰日次問候右相旣造朝方欲引接卿亦入來同爲入侍事令備卽傳于左相
정조 16년 · 강
召見藥院三提調于誠正閣
정조 16년 · 목
予謂都提擧朴宗岳曰金達淳之疏可謂無中生有似是年少氣銳之致而大抵堂錄允叶公議無隙可乘則豈有人言乎宗岳曰臣等會圈以後物議譁然安得無人言而莫非臣等不善擧行之致矣予曰圈中人一竝引義旣有人言則其在廉防不可强令行公此甚難處矣宗岳曰然矣
정조 16년 · 강
命知製敎撰回咨送灣府轉致北京
정조 16년 · 목
右議政朴宗岳啓言今番節使齎來禮部咨中有加賞及使臣參宴兩事以前頭使行奉表稱謝之意請令槐院撰出回咨定禁軍下送灣府使之傳給鳳城以爲轉致北京之地敎以別爲撰出令知製敎製進
정조 16년 · 강
承旨申獻朝上疏賜批
정조 16년 · 목
獻朝以其父應顯方帶春秋館知事乞解春秋兼銜批以疏辭下該曹稟處
정조 16년 · 강
遞承旨徐榮輔以申耆代之前望也
정조 16년 · 강
命未下直守令皆令當日辭朝
정조 16년 · 강
命專經文臣殿講及武臣試射日子更待下敎
정조 16년 · 목
因十一日專經文臣殿講日次稟敎以與武臣專經講同爲設行而武臣則以射代講日子更待下敎
정조 16년 · 강
禮曹以檢校直閣李晩秀別單諸條回啓
정조 16년 · 목
先是晚秀自嶠南還進別單略日一駕洛王陵在金海府城西二里許平野中四面皆是污下水田雖値大潦陵傍十步內水不停滀居民傳爲異事封築則不甚高廣莎草不枯象設則魂遊石一坐香爐石一坐陳牲石一坐陵前短碑書首露王陵四字承以龜頭籠臺卽庚子年因特敎改豎者繚以石墻前抵于祭閣許王后陵在城北二里許龜旨峯之東龜峯卽首露王降生之地兩陵相距亦爲二里許封築象設與王陵同而短碑書首露王普州太后許氏陵十字石墻前面設三門無他閣宇一祭閣四間用下字之制神廚四間齋廊四間齋室四間卽舊會老堂祭閣以下諸處間架不甚狹窄位置亦頗齊整祭閣楹外椽端間間滲漏仰土丹艧多有剝落神廚椽木太半腐傷若經今夏潦兩易致傾頹之患今番則旣未兼告由勢難始役待秋享修改恐不可已祭物一依本陵冬至享前例而稲粱榛栗牲鱐菹醢等屬略似崇德殿祭品祭器則祭床二香床一燭臺二簠簋各二豆六籩十爵六亦皆完備尊所無尊罍以磁甁盛祭酒所見未安故臣言于本府使使之趁秋享新備尊一勺一以存品式許后陵距王陵頗遠旣非同局間隔一坪而后陵無祭閣故自前享事合設於王陵祭閣今番致祭因下敎各設此後節享只當依前合設一位田事臣到金海後詳査本府吏鄕及金許諸人始知顚末名以陵位田者爲一結零金熙明上言以爲自朝家劃給而文跡無徵年條未詳所謂會老堂田沓爲四結零卽二去戊寅故府使許梓所買置者蓋許梓以伽洛後裔作宰是邑爲先陵鳩財買土以備祀享修理之需仍付鄕人此會老堂田沓之所以稱而考之本府已巳決立案此非鄕人所可干與更無可疑鄕俗近不如古王陵之南至一享則只以民戶分定物種謹備牲酒之品而許田所出公然盡歸私用末又嫌會老堂之猶近王陵堂扁則移揭鄕廳田名則改錄鄕屯始則假托乾沒終至公肆樣奪而奸鄕柳績向有嚴刑遠配之命遐陬頑俗庶知懲戢原田沓亦自本府以王陵修理位釐正量案此後則名色始正奸弊可杜惟是位田之尙屬鄕廳實恐久又生弊金許諸人皆欲使陵監主之而所謂陵監未必勝於鄕任臣意則今番春秋節享定行後王陵事體視前尤別勿論陵位田會老堂田沓一竝屬之本府凡出納之數支用之節使本府使主管最爲正當今考實數陵位田及會老堂田沓收租每年假令合爲四十二石零陵卒五十名除役價錢爲六十二兩各面祭需各種代捧錢爲八十九兩合一百五十兩以此依冬至享例磨鍊則兩次節享時所入租當爲二十八石錢當爲一百四兩餘數租爲十四石錢爲四十六兩若依崇德殿例祭需自本府會減則位田所出陵卒役價當全數儲置祭閣祭器修改等節陵監陵直廩科之屬皆可不煩公費優可支給此不過臣之略綽懸度者而祭儀旣有令該曹參考已例磨鍊下送之命亦令本府使斟酌事勢裁定品式以爲永久遵行之道實合便宜至於會老堂扁額當還揭齋室而當初爭端起於會老二字到今田案改以修理享事屬之本府則扁額有無元無關係仍以置之一伽洛王陵許后陵百步內曾因先朝特敎立石標禁耕葬而近來顽民不畏法禁兩陵禁標內犯耕之患種種有之今番判付後本府使査治嚴禁臣行後詳察則姑無新墾者至於犯葬則王陵處在平地故本無此患后陵有一二犯禁處年久者有難査究其中昨年新葬者不可仍置故令本府使嚴加懲治刻期掘移一新羅諸王陵中十二陵在二十里內故臣進去看審十六陵在二十里外故令本州府尹看審報來而皆封築完固莎草茁密望之鬱然大抵諸陵皆在乎野惟太宗武烈王陵有龜頭短碑大書陵號其外則漫然無一標識某丘之爲何王陵只憑野老之指點邑吏之口傳古稱四十八王陵今之可尋者只二十八陵而亦未敢詳的象設則或有魂遊屛風等石而只存形體古制難考憲德王陵相望地有敬順王殿而影幀一本去戊戌年自永川銀海寺移安故臣於歷路一體看審一金興武墓陶出書院致祭祭文依下敎不爲望燎奉藏本院玉山書院祭文陶山書院祭文及致祭傳敎精書刻板奉揭于兩書院講堂一崇德殿敬順王殿皆有參奉而崇德殿參奉卽啓下窠故判書朴文秀爲嶺伯時以道內人差出事成置節目而近不遵守輒以他道人苟充便作假銜長多空齋陵殿守護未免疏虞此後依節目非本道居生者毋得差出事申飭該道恐爲得宜新羅諸王陵例有守陵三戶而近因本府軍役之疊侵不能奠居往往逃避臣之看審時或有無一陵卒處故使本府使卽速定立而此後諸陵陵卒勿侵他役事亦爲嚴飭有不可已一儒生應製則致祭日當設行而因下道諸儒之未及齊到退行於翌日差備官以順興府使許晪爲取券官禮安縣監尹瑩爲禁亂官奉化縣監李尙榮爲入門官儒生入門七千二百二十八人收券三千八百三十二張內賦二千九百十六張義七百十六張賦義區別作軸堅封以來呈于內閣以爲入啓之地而遐鄕僻邑之人年老廢擧者擧皆來赴初則所見殆過萬數其實太半是觀光之流故入門不過七千收券未滿四千臣以御題事體莫重切勿爭先攔八之意曉諭諸生及其八門之際徐趨而進極其齊慗追聞儒生輩伏見向日傳敎莫不感激惕勵以勿循場屋舊習發通相戒云矣○禮曹啓言檢校直閣李晚秀論列諸條儘有意見竝嚴飭該府使依此定式以爲永久遵行之意請分付道臣敎曰依回啓施行而以此書啓謄出金本下送該道令道伯與邑倅相議一一釐正後詳載於邑中掌故陵卒之闕額聞甚駿然此後道臣頻加考察復循謬習者守令論罪事嚴飭分付而嚴飭而已則豈有其效乎令廟堂取考本府京納軍布身布中守陵戶除給役布使之移屬守護以爲不離之地陵在同崗者亦不必各定竝以此意知悉擧行後單記
정조 16년 · 강
命慈仁縣失火民戶別加恤典
정조 16년 · 목
慶尙監司鄭大容以慈仁縣民家三十九戶失火馳啓敎曰方春斗邑民人失所極爲矜惻元恤典應式外區別大中小戶別加顧恤䂨給材木斯速奠接畢奠接後形止狀聞事回諭
정조 16년 · 강
吏曹判書金思穆參判朴祐源聯疏賜例批
정조 16년 · 목
疏略曰卽見左議政蔡濟恭箚本則攙及臣等昨日聯疏句語遣辭深緊疑怒太過臣等實不勝瞿然訝惑夫都堂會圈首相主管之文衡取捨之其他參座之人不過備例加圈而至於銓堂之圈非特必圈於停當之人芸館國子無所不可臣等今番事其亦如斯而已以此而謂之手不從目則從古銓圈之殆遍三館者皆可曰手目異用乎第臣等之所慙恧者伊日會圈臣等旣參座矣且加圈矣又當圈事將完之際不能出一口氣相可否含糊溺職之罪臣等之所自知堂疏之論列以此也臣等之疏引亦以此也今大臣箚中堂疏之指斥圈事則略不提起臣等之過去自引則盛加操切誠莫曉其由也臣等名以銓堂揋參圈座自取狼狽橫擔譏責以此情踪何可晏然於周行乎伏乞亟賜鐫改
정조 16년 · 강
有政吏曹參判朴祐源參議徐邁修進
정조 16년 · 목
以洪秀晩李翊模爲校理金履喬李顯通爲副校理柳河源李之耼爲修撰李明淵鄭東榦爲副修撰洪彥喆爲司諫韓光植爲獻納張至冕鄭毅祚爲正言鄭好仁爲大司憲李祉永爲掌令李益洙嚴耆爲持平
정조 16년 · 강
命前宣傳官尹相重分揀
정조 16년 · 목
因宣傳官望筒有是命
정조 16년 · 강
敍前訓將趙心泰
정조 16년 · 목
敎曰飭己行前訓將趙心泰給牒敍用
정조 16년 · 강
遞修撰李之耼副修撰鄭東榦仍命東幹仍任兵郞
정조 16년 · 목
政院以修撰李之聃副修撰鄭東幹俱在外啓請乘馹上來敎以竝許遞兵卽則仍任
정조 16년 · 강
遞刑曹參判徐龍輔參議申耆以李祖源爲參判金履禧爲參議竝前望也
정조 16년 · 강
召見閣臣于便殿仍詣內苑耦射
정조 16년 · 목
是日卽放燈之日也日且淸和予特召閣臣徐浩修李秉模朴祐源徐鼎修徐龍輔鄭東浚李晚秀尹行任徐榮輔南公轍徐有榘及壯勇營提調金履素兵房金持默訓鍊大將徐有大前訓將趙心泰御營大將李邦一開城留守李時秀詣春塘臺設貫革耦射五巡予得乘矢貫中者一邊中者三合五分有大三中三分東浚行任各二中二分晩秀心泰各一中一分復詣丹楓亭設九帿耦射三巡予得十五矢熊中十二三十六分虎中一雉中一兎中一各二分總四十二分有大十五中三十四分心泰十三中二十八分行任十三中二十五分持默十二中二十分晚秀十中十九分東浚十中十七分時秀九中十四分秉模邦一各九中十三分注書徐有聞七中十三分有榘五中七分履素四中九分公轍一中三分
정조 16년 · 강
以尹魯東爲校理金羲淳爲修撰竝前望也
정조 16년 · 강
遞司諫洪彥喆
정조 16년 · 목
政院啓言昨日守令署經諫院未及爲之而諫吏誤告于本院本院則以龍仁縣令林淳浩諫院已署經書入啓辭吏曹則知委於唐津縣監李晩祥至有下直之擧請該守令下直勿施當該諫院臺諫推考允之司諫洪彥喆避嫌略曰守令署經有成命而諫長方在雜科試所故臣則先爲成出卽送院吏於諫長使之受來矣院吏未到之前諫長已爲畢試還家遂不得署經而因本院誤傳之致有此壤格之擧請命遞斥臣職批以依啓
정조 16년 · 강
知事李弘稷上疏賜批
정조 16년 · 목
疏略曰顧今河淸之頌作矣重光之謠騰矣宗社之篤慶寔惟我元子朝野之欣悅亦惟我元子而溫文漸就知思日長輔養之方莫如早敎蓋自孩提之時預加導養之方則良知自然將就德性自然浸漬近日郡邑之薦剡廟堂之抄選固知出自聖念則臣之耄言有不足輕重於其間而愛戴之忱不能自己敢此附陳惟我聖慈先以身敎之而招延經術之士闡明菁莪之化以基我東方億萬年無疆之休爲批以卿之疏陳正得當當留意矣
정조 16년 · 강
命長湍府失火民人另飭顧助
정조 16년 · 목
京畿監司徐鼎修以長湍府民家十五戶失火馳啓敎以各別顧助卽速奠接事回諭
정조 16년 · 강
召見大臣備堂于熙政堂
정조 16년 · 목
敎曰大臣互引次對久未爲之廟務必多委積明日次對進定於今日早食後來會本司坐起例是下位大臣亦嘗出令則近久抛置者極爲慨然此意令廟堂知悉○右議政朴宗岳曰善有將才之可合剡擧者則不拘文蔭別薦擢用自有已例利川府使李彥植地處人器俱合奬拔特依別薦以爲需用好矣予曰將臣各陳意見可也訓鍊大將徐有大御營大將李邦一俱以爲論其身手與才局則別薦例擢用恐好矣予謂宗岳曰此後兵判及僚相登筵時更爲爛商可也宗岳曰都堂會圈事緣臣無似至於葛藤一則臣罪二則臣罪到今情地萬萬惶悚更無仰達者而第日前診筵旣伏承書問僚相之敎故果有私書之往復則所答亦無別白臣若見重豈有是事乎且況情地之外疾病亦至難强特垂體諒亟命斥退予曰雖未知答書辭意之如何而卿之所辭則過矣過矣若論會圈之善否則卿與左相同參左相之善爲卽卿之善爲也左相之不善爲亦卿之不善爲此何足爲引乎宗岳曰圈事之不愜物情臣果受而爲罪此所謂人必自侮而後人侮之也臣之一身受侮雖不足恤而第臣忝在大官則國體之壞損當復如何且今左相之不爲簉朝未知何事而若以圈事引而不出而臣獨晏然出仕則其在事面尤當如何哉更願體諒焉予曰有何體諒之端乎更勿辭巽也予又曰俄聞於筵臣則安富驛村俱被燒燼云卿等亦或聞之而此驛在於何邑耶宗岳曰是延豐地而處在嶺底實爲南北要衝矣予曰狀聞尙不來甚可訝也卿須探問若有眞箇失火之事則各別賙恤俾有奠接之實效宗岳曰延豐處在關防重地凡節殆不成樣誠非細慮聞其物情則本邑與忠州接壤以裒多益寡之義割忠州如干面付之延豐則似有差勝之道而事係燮通姑俟左相登筵以爲稟處矣予曰曾經春坊人幾皆收錄而獨李普觀見漏故使吏判搜問其子孫矣果已問知否吏曹判書金思穆曰搜訪則普觀之兩子已作故只有孫子而年纔十六歲云矣予曰然則年未滿矣今此取用之敎錄于承傳册以待年滿仍使渠家知有今日筵敎可也予謂宗岳曰新錄玉堂事日前亦有下敎而如是撕捱誠亦無怪今若改圈惟當斥退卿等而後始可爲之當初旣任之於卿等今又改之此豈成說乎又若指陳姓名事亦不可爲在前則不知誰某故或令指陳而今也則不然使之指陳殆涉不誠豈可如是乎金達淳疏後卿又請改錄改正之玉堂前此猶或行公而旣有改錄之說則豈可迫令行公乎以此之故廿八玉堂將有盡棄之慮豈不可悶乎卿等須思善處之道宗岳曰臣固無他意見斥退臣等亟命改錄實合事宜若或不然使之指陳亦無不可矣予曰改錄一款非局面進退之時則未嘗有此例今豈可斥退卿等而爲之乎且一番改錄則後來之弊將至無窮至於指陳則旣以不誠爲敎更何云云耶宗岳曰金達淳之人器地處果何如則今番陳疏豈有挾雜之理乎予曰非但達淳也李肇源乃是先倡若以第文論之肇源之疏爲虛頭達淳之疏可謂中頭金履喬疏可謂逐條其所捄措之策惟在卿等須思善處之道也宗岳曰造化之權在於殿下惟有處分之如何矣予曰予則惟有中批與除授而已廿八玉堂豈可箇箇特除乎宗岳曰左相若出仕則未知果有別般道理而姑俟日後當更加爛商矣
정조 16년 · 강
命守禦廳月課米依例預下
정조 16년 · 목
右議政朴宗岳啓言頃因前守禦使吳載純所啓該廳月課米預下一款有更稟之命矣取考前例則自丁未至庚戌連有預下之例且本廳事勢若不如是推移則支放等節無以繼用云該廳月課米四百石依近例引年上下之意請分付惠廳從之
정조 16년 · 강
命江華春都試待秋合設
정조 16년 · 목
右議政朴宗岳啓言江華留守柳戇狀啓以爲今春都試事當擧行而民人飢癘之後瘡痍甫起且累日留連實有妨農之慮請待秋合設云從前如此之時多有退行之例請依定式合設從之
정조 16년 · 강
命曾經桂坊金履復擬差都正
정조 16년 · 목
右議政朴宗岳啓言曾經桂坊諸人之恩資者因特敎皆已遞付都正而右長史金履復偶然見漏誠爲可惜況其地處文學與他自別宜有一體取用之典矣敎以然則一體檢擬事分付
정조 16년 · 강
命海美縣監李永喆限三年仍任
정조 16년 · 목
右議政朴宗岳啓言向來以海美兵防船事仰達而請割洪州一面移付海美事蒙允矣聞湖西消息則海美民情以此歡欣感祝而在洪州亦無大叚不便之端云其移屬之際擧行磨鍊等事如非本倅之鍊達綜核則必多爲弊海美縣監李永喆五考在今六月云請限今年仍任以爲竣事之地敎以一年猶近限三年仍任
정조 16년 · 강
命秋曹究覈李憲徽僞造批旨委折以聞
정조 16년 · 목
刑曹判書李敏輔啓言因畿營啓本自敦寧府李憲徽之僞造宗簿寺單記批旨事其子東健擊錚訴冤移送臣曹矣僞造批旨罪係一律而東健處究詰取服有傷倫理請憲徽捉來鉤覈後稟處從之
정조 16년 · 강
命星州前牧使洪守榮麻田前郡守鄭履玉交河郡守林性運竝奪告身仍令該府拿處公州前判官尹秀東亦爲拿問査處
정조 16년 · 목
宣惠廳堂上金尙集啓言頃以本廳上納退限守令指名啓聞事行會各道矣過限各邑擧皆擧納而公州星州麻田交河四邑則尙有未收所當草記論勘而取考本廳謄錄則先大王丙子傳敎有此後過限不納者勿論全不納未收守令禁錮五年道臣拿問處之之命其中公州則事關大臣故不敢循例草記矣右議政朴宗岳曰先朝受敎便是金石之典雖有事關大官該廳何可不爲草記乎至於公州事臣待罪湖西時有所聞而知之矣伊時該邑趁期上送則該吏從中偸弄出僞尺而考還及其事露之後逃走故方自本邑囚禁其弟而督現云事實旣如此則恐不宜專責於該守令而該廳旣不成給尺文則烏可不論罪乎尙集曰尺文則自該廳初無成給之事矣敎曰先朝下敎以守令之私自犯用愆期不納者別加嚴處之聖意也今聞卿言四邑雖曰己畢納後從中偸食云而故犯之本律容有可恕不察之重勘烏可或屈乎當該守令等本律減一等爲先盡行奪告身仍令該府拿問處之其中公州則該吏受還尺文卿云不爲成給姑勿勘律令該府拿問査處該道道伯事除非守令薦主坐罪一款外例不得以大拜前事追勘此則當自歸於勿論矣其餘道臣待守令捧供當處分矣
정조 16년 · 강
推嶺伯鄭大容仍飭濟民倉沿革便否斯速登聞
정조 16년 · 목
全羅監司鄭民始狀啓以爲本道濟民倉創設於甲申年順天置左倉而屬邑則順天樂安光陽求禮同福谷城寶城興陽長興等九邑羅州置右倉而屬邑則羅州南平靈巖務安光州咸平等六邑以倉左地方官爲都會官而所屬十五邑常賑穀六萬石分置兩倉使之糶糴矣數年後以其遠輸有弊民多不便至於上言呼籲左倉屬邑中求禮同福谷城寶城興陽長興等六邑以百里外程途最遠旋卽革罷又於癸已審理御史李商建以兩倉穀物一竝移捧於各其屬邑海倉俾除民弊事別單陳聞特䝉允下自其後濟民倉穀仍作各該邑還上捧留海倉而磨勘文書則依前例管於都會官敎曰濟倉事湖南之或旣設旋罷或捧留各其邑海倉者果如所知湖南則民人上言之後先朝特下處分不以銷刻爲難者聖意有以仰認則獨於嶺南一道道臣之曰以難便者抑有別般委折乎近又詢問之下完伯狀啓來到已久嶺伯則尙無皀白者是豈爲民勤諮之意乎當該道臣推考令廟堂措辭申飭
정조 16년 · 강
命鐵串堡別將金天肅加資
정조 16년 · 목
兵曹啓言鐵串堡別將金天肅拯活人命至於二十人之多似當依法典施以加資之典敎以依回啓施行
정조 16년 · 강
命湖南湖西失火民人拔例願恤
정조 16년 · 목
全羅監司鄭民始以龍潭縣民家十九戶雲峯縣民家十九戶任實縣民家二十二戶玉果縣民家三十戶失火馳啓敎曰方春失所極爲矜惻拔例願恤畢奠接形止使之報來後狀聞事回諭○忠淸監司朴天衡以延豐縣安當驛民家七十一戶失火馳啓敎曰郵戶大村之被燒戶數若是夥然爲渠輩失所不但矜惻介在關防重地不可蹔刻委置者應恤典外別給米包依年前西北已例有還上身役者一竝蠲除嚴飭道伯及地方官處䂨材分給使各豐節前改構後畢奠接形止仍令報來待報來發遺文備卽摘奸單記止
정조 16년 · 강
以李鎭復爲兵曹參判趙心泰爲承旨竝前望也心泰尋遞
정조 16년 · 목
政院啓言心泰乃是嘉義未經都承旨而趙尙鎭雖是嘉善方帶都承旨例不得降付敎以勿施今日政差出
정조 16년 · 목
以徐有秉爲承旨具㢞爲大司憲柳文養爲大司諫文養尹東晚新通也沈能翼爲執義崔烜爲司諫李日運鄭景祚爲掌令徐有沂朴孝成爲持平朴瑞源爲獻納鄭來百韓商新爲正言崔顯重爲校理尹致性爲副校理尹光普爲修撰金熙朝爲副修撰元在明爲東部都事李在翼爲翼陵參奉在明在翼竝初仕也李素爲信川郡守李齊淵爲交河郡守
정조 16년 · 목
因副校理尹致性修撰尹光普副修撰金熙朝牌不進罷職傳旨敎曰只推更爲牌招入直其中本館錄參圈玉堂則如是引義似然未下批之疏雖不敢執而爲言金達淳旣是館僚則傍草與正本當見之矣宜令一伸許遞此後復除無敢更爲撕捱之意各別嚴飭
정조 16년 · 강
命回榜人韓汝胄加資口傳下批頒花牌給宴需
정조 16년 · 목
京畿監司徐鼎修狀啓以爲長湍居韓景大父嘉義前同知汝胄今年九十八歲而去辛亥年武科及第昨年果是回榜之年而全昧事例未及告官今始紅牌粘連仰訴云大小科回榜人狀聞加資事曾有特敎定式請令該曹稟處敎曰近百歲老人之事何待回啓特爲加資口傳下批如可自力上來上來後頒花牌仍給宴需如難上來花牌下送宴需令本道擧行事回諭
정조 16년 · 강
咸鏡監司李文源以本宮新造祭器祗受馳啓
정조 16년 · 목
狀啓以爲三月二十八日內閣書吏劉相祐咸興本宮祭器樻子十三馱陪到臣營又一馱戶曹書吏柳元榮陪來故臣詣本宮照數祗受則麪器十一坐餘一坐食卓二坐羹器蓋具十一坐餘一坐湯器七十七坐餘二坐乾正果器十一坐餘一坐水五果器十一坐餘五坐食醢貼匙十一坐餘一坐者覽貼匙二十二坐餘五坐盤床貼匙二十二坐餘五坐沈菜甫兒十一坐餘六坐鍾子四十四坐餘十一坐以上鍮器十一種元器二百三十三坐餘三十八坐合二百七十一坐樂果器四十四坐餘一坐餠器四十四坐餘一坐生實果大器四十四坐餘一坐生實果小器二十二坐餘十一坐炙器二十二坐餘一坐切肉器十一坐餘一坐細實果器五十五坐餘二坐看覽貼匙三十三坐餘五坐盤床貼匙三十三坐餘六坐細實果升一坐座面紙十八張以上鑄器十種元器三百九坐餘二十九坐合三百三十八坐追到鍮大貼十一坐餘一坐都合六百二十一坐仍卽傳掌於別差使之着實典護
정조 16년 · 강
命咸興本官祭器舊件各咸樻子藏于庫舍
정조 16년 · 목
咸鏡監司李文源狀啓以爲今四月初三日咸興本官大祭時因特敎臣爲獻官則諸執事不可不備員故道內守令與各陵官中差出行祭而祭器饌品新經釐正鍮鑄各得其品排盛亦甚齊整一宮所屬肅然改觀莫重祀典之克就定規萬萬忭幸舊件鍮器六十六坐及木器三百七十四坐堅封藏置至於磁器置之無用分下宮屬未知如何而行祭後條列狀聞事則更加商量追于登聞計料敎以與鍮木器各盛樻子藏于庫舍事回諭
정조 16년 · 목
正言李運行傳啓柳星漢事改措語以爲噫嘻痛矣凶醜亂孼從古何限而情節之陰慝腸肚之奰敗豈有如今日柳星漢之逆哉渠本地閥極其卑微天性自來狼戾雖被聖朝拂拭之恩常懷平日怨懟之心今此凶疏之闖呈實爲倫常之極變言之膽掉思之骨靑孰不欲口臠而手磔之也噫講筵一事殿下之所不忍聞廷臣之所不敢提者也戊巳群凶之暗地媒孼終成禍機者實爲關捩於此而伊後乙丙諸賊之公肆誣逼又是傳法之餘套也我殿下雖以愛禮之意或御三晝之講而聖心茹痛怵焉增慕在廷臣僚孰不仰瞻而掩泣擧懷廢蓼莪之意也星漢亦今日臣子耳知若不知肆然泚筆外托陳戒之語內售逞凶之計遣辭絕悖用意至憯至如別有微意亦恐不必然等句閃弄陰譎直犯不敢言之地其下四字凶言尤豈敢萌於心而發諸口哉臣不欲覼縷索言以慽我聖心而第其梟腸獍肚直與戊巳乙丙之凶黨一串貫來不意亂逆種子復出於是日也至於下款兩句語渠又忍以此事厚誣我聖上耶嗚呼以我殿下孺慕之痛少涉紛華初不留意御極以來何嘗有一毫彷彿於此等事而渠敢托以巷傳指無謂有登諸章奏眩惑群聽乎文武率榜自是國朝之古例而昇平之盛擧也新恩旣在於衛內則倡夫亦各跟隨勢所然耳初何嘗䙝近輦前而渠乃歸累於聖德乎女樂爲說卽指燈夕馬園將臣遊衍之事而馬園處所旣在禁門之越邊將臣選勝自是佳辰之美事顧何關於聖躬而今其疏反以壯營之園直謂之禁苑有若眞箇女樂雜進闌入於肅肅淸禁者然渠雖欲打謊閃訛上誣聖德而萬目之所咸覩萬口之所共傳聖上元無此事人莫不知則矯誣誑惑之計終必不敢售矣但今大小群下之所隱痛者以殿下之情事躬大聖之至行聲色之不通盤遊之不敢特與湯文之盛德永有辭於天下後世而噫彼幺麼凶賊顯肆詆誣變幻其處所架鑿其空虛必欲疑亂聽聞煽惑遠通究厥心腸節節凶悖今若不痛卞而嚴討之則君誣無可雪之日倫綱有墜地之憂言念及此不覺痛心而腐骨且其私書凶言百倍原疏重臣之章旣執其贜居家對客肆發不道憲臣之啓亦有的聞則狼毒之性轉益綻露獰凶之跡愈難掩諱似此至妖極憯之逆決不可一刻容貸於覆載之間請柳星漢亟令王府設鞫嚴問期於得情夬正邦刑以洩輿憤
정조 16년 · 강
副修撰崔顯重陳疏賜批
정조 16년 · 목
疏略曰義理湮晦亂逆層生至於柳星漢之疏出而天經墜矣民彝斁矣噫彼凶疏將言而涕先欲提而膽掉其所謂微意者已是窮凶叵測而旣曰有微意則微意渠非不知而肆然以不必然因噎等語包藏逼迫故犯不敢言之地者是豈今日臣子所敢忍言而進於殿不之前者乎且其倡優女樂之說假托巷傳勒成袞闕謂可以上誣皇天下眩八方而殿下之不喜聲色無意豪華不惟天賦之本然實有情事之自異也凡爲殿下之臣庶者莫不欽歎而掩抑則惟彼幺麼一凶賊構虛架空之言顧何足以掩翳盛德敢售煽惑之計而今臣之隱痛而飮泣者別有在焉嗚呼譸張謊說疑眩群聽此果向時凶徒輩何等手段而今此兩款語尤是當日造言之根柢則我殿下常居不樂隱忍痛迫者一則此謊說也二則此造言也此誠臣民萬世不忘之讎而噫彼星漢拈此兩款復蹈餘習前後凶疏如印一本脈絡相貫腸肚莫掩蓋其自來耳染而目習者事關昔年不以義理看作故少無平日之隱痛而視若茶飯之常談也況以不知至慟之說又敢萌於心而筆之於私書者苟有一分北面於殿下之心者則是豈可忍耶眞箇不知則是不知有君父之讎也知而曰不知則是意在不道將以益誣聖躬也卽此一言尤是渠斷案夫心之有將猶不容誅況言發於口而無非上犯莫重則其所誣辱非但爲殿下之逆臣而已殿下雖欲歸之鄕闇不賜處分其奈公憤何國讎何且其在家凶言之說至登於臺啓又發於儒章則狼性之益狼梟音之愈戾萬口所傳昭不可掩有逆如此縱逆如彼而尙可曰國有刑政乎伏乞亟允臺請快正典刑以嚴莫重之義理以扶旣頹之倫綱焉至如尹九宗本以星漢輩徒黨當此擧國同聲之日身爲時臺無意聲討忽稱狂病專事規避旣不參於大論初發之日又違召於翌日連啓之時其用意之陰秘縱跡之營護萬口喧傳有難容貸臣謂前正言尹九宗亟施屛裔之典宜矣批以不允尹九宗事風傳不可盡信揆以常情豈有忽稱失性之理若有秋毫近似則其罪難逭邦刑又或一分爽實則竝與推罷薄勘不必施之不可置之疑信之科卽令有司詳覈以聞
정조 16년 · 강
命前正言尹九宗拿來嚴囚捧口招以聞
정조 16년 · 목
予命入侍承宣以尹九宗情節究覈事錄送筵敎問于左右相矣左相蔡濟恭以爲尹九宗若欲聽言稽貌則金吾自當擧行而至於推問族屬等事卽秋曹之責有司二字似歸於秋曹但奴不可證主聖敎至當族屬亦豈不有私意於其間乎其時院隸等處問之則或可得其實狀耶問啓異於緘答陳疏儒臣處使之問啓亦未爲不可耶聖意旣出於詳査虛實則許令問啓於國體似無所妨云右相朴宗岳以爲事關鞫獄則當令金吾擧行而此則姑在疑信之間先令秋曹査問恐爲宜矣然奴屬與親屬不可爲證誠如聖敎反復商量詳覈甚難賤見則令金吾直問於當者觀其所供則可知其虛實眞僞而渠何敢逃其奸情也哉問渠之後猶有疑端令秋曹杖問其看病之醫則必如辨墨白之易云矣○政院啓言尹九宗事卽令有司詳覈以聞事命下矣禁府刑曹中以何司使之擧行乎敎以爲先問啓於玉堂仍令該府該曹査實以聞又啓言問于副修撰崔顯重處則以爲尹九宗本以自中任使之瓜牙爲世指目厥惟久矣有狂疾者亦可以爲人瓜牙乎以其仕宦言之出宰外邑遞歸未久伊後又出入臺閣有狂疾者可以作宰而銓曹亦豈有連擬臺閣之理乎今番除拜正言後出肅在於前月二十日其翌日又爲詣臺則其無病自可知之其後七八日柳星漢發啓之後忽聞有狂病之說所謂狂症不過大聲亂嚷驅叱院吏使不得近於門庭而已渠與星漢居旣隣比情又綢繆而不先不後病忽發於星漢疏啓方張之初者其所規避明若觀火佯狂之說擧世喧傳以臣僻巷聾瞽亦有所聞臣疏之初不爽實臣自信之且疾病之來雖曰人所難免而凡病皆有症形之莫掩者不病瘧者不可以僞寒而僞熱不病關格者亦不可以佯吐而佯瀉至於狂疾則異於是苟欲稱狂是誠在我昨日端正之士今日忽然胡叫而亂走則便謂狂人而可以自掩其心跡故自古此病獨有佯字之稱者蓋以此也此人從前從宦聽言觀貌原是平人而身爲行公時臺前無之症忽發於一夜之間云者其不出於佯狂臣未之信也此人曾爲東陵別檢時每過惠陵未嘗下馬率以爲常陵卒據例以告則輒曰此陵亦下馬乎其言無人不傳臣嘗痛之此亦出於狂病而然耶臣之所聞而所知者不過如斯云矣敎以事異常格問于大臣後使之問啓矣所對雖如此安知非宿症之巧發乎揆以國體不可不一問至於尾附之說題外與否姑無論誠有是也其爲罪犯可謂不容誅尹九宗令該府拿問嚴囚捧口招以聞金吾堂上中老病及時在禁直人許遞前望單子入之待下批牌招
정조 16년 · 강
以洪檍爲判義禁金尙集爲知義禁趙心泰爲同義禁竝前望也
정조 16년 · 강
大司諫林蓍喆陳疏命本職遞差原疏還給
정조 16년 · 목
疏略曰臣等向日懲討星漢之時若無金履素自明之章則以書相邀之事臣何由知之而證其往來之親密乎賊答凶悖之語臣何由聞之而斥其懲討之後時乎人於交際見其惡而相絕者每在於親密之間而不在於泛然知面之人則推其疏後之欲絕可知平日之親切且況旣欲絕之則私不以書公不以疏而必欲邀與接面者事反常情故臣果以此執跡論情至加綢繆之目今其疏又言相識在數十年前賀唁亦闕於常時云爾則其所相絕亦云久矣凶疏之後更邀已絕之人豈非滋惑之甚者乎且以懲討之後時每托私書之猥屑而此有不然者前後亂逆之出於私書者指不勝屈則星賊所答之書百倍於原疏云者可知其言之罔測不道而謂以猥屑屢日掩置者其可恕之以周旋不得乎其對卞之章乃以白地立證勒加惡名等語反加疑怒有若臣之架鑿爲說抉摘構捏者然人之不見量胡至此極此莫非臣涉世昧方徒懷忠憤不自量力妄有論列之致附躬循省只增慚恧且臣近添感冒蠢動無路一味違傲罪戾山積伏乞亟削臣職敎曰凡言事之規初因泛聽風傳又或驟見外面以情外之說露章論斥若知其事實之異於所言則悔已之率爾怒彼之誤罹卽同朝相愛之美風而觀此辭疏不但一直執迷所謂滋惑之端徒見有燈非之跡其言之不公於是乎著矣本職遞差此不過辭職疏卽爲還給
정조 16년 · 강
獻納朴奎淳陳疏賜批
정조 16년 · 목
疏略曰聖人嚴於誅心君子謹於執法蓋以討賊不可蹔緩王法不可少屈也噫彼星漢不敬不道之心今已顯發於登徹之疏昭著於往來之札故犯罵日之罪甘作滔天之逆堂堂王府三尺之法不施於此賊而將安用哉仍念臣之前疏附陳院啓不可添書之義伏奉批旨以金石不易之典爲敎臣固知星漢極逆大憝自底誅滅之科到此一字存與不存無足加損而若夫金石之典不許輕去姓字者以其情節之未彰也星漢則情節已彰擧國共討而特典章未及施者也雖以近來啓草觀之其罪著惡極明爲凶逆者皆去其姓則何獨於星漢而不用此例耶前此憲啓之輕改已失臺體而昨日徐有沂之不議同僚自意復書姓字臣未知其何謂也當此大論方張之時一字與奪固當審愼而況去以諸臺之公議書以一人之獨見者乎前焉者旣以引遞則後焉者又何爲以反之有若因此而少緩其罪者然聽聞之駭惑爲如何哉至如李翊模之入侍傳啓也徑先退坐遂致院啓之闕傳雖緣新入生䟱之致亦不可致而不論臣謂李翊模徐有沂竝施刊削之典斷不可已也且臣之處義旣與僚臺相反則決不可苟同自作前後兩截之人當此懲討時急之際不可徒然虛縻伏乞鐫改臣職批以申請柳星漢事不允徐有沂事旣知其非則宜卽追書此可奬而不可斥但未及往復於一院之僚此似不審聞是鄕人何可深責格例從重推考李翊模事亦由於新進生疏而毋論此事他事近來㢢風以似此做錯看作無害之事事甚未安亦爲從重推考爾其勿辭察職
정조 16년 · 강
執義姜忱陳疏賜批
정조 16년 · 목
疏略曰爲今日臣子者豈忍與逆賊星漢共戴一天於晷刻而口臠不得眼血而已者一日二日今幾日矣魯禧之餘種而情節已露夏恭之同腸而首領自如民彝日斁君讎未雪將至於人不人國不國之域古今天下寧有是哉噫嘻痛矣一種凶醜輩之構煽流言動搖國本卽是自來伎倆戊巳以來假托於經筵媒孼於奧援釀國家滔天之禍抱臣民極地之痛聖上之茹哀三十年如一日群下之隱痛八方人所同情凡係至重不敢言之地非但章奏之間不忍提起抑亦黈纊之下不忍垂聽噫彼星漢抑何心腸敢以微意因噎等語肆然筆之於書渠亦人耳豈不知慽我聖心語不敢到而今乃無難說去顯然侵逼苟非逆腸貫通凶言習熟豈爲此窮凶絕悖之擧哉若夫陪扈諸班各帶徒隸則新恩隨駕亦率倡優爲榮耀也遵古例也渠焉敢以褻近等語有若乘輿之指斥馬園處所在於闕外則將臣觀燈蹔張女樂酬令節也設私會也又焉敢以雜入等語謂以禁苑之遊豫乎惟我殿下聖姿出天至慟纏心服御之間恒慕夏后菲衣之風宴安之際每存殷王不邇之戒卽大小臣隣中外民庶所共欽仰贊歎者而忽以無嚴不道之言詆逼於莫重之處指無謂有之說橫加於至敬之地下款指意之接屬於上款語脈昭不可掩今日詆誣之傳習於昔日譸張凶且憯矣噫丙丁以後梟獍不絕遺種龍蛇未化赤子榮德瑮福接跡而起而豈有如此賊之外托言事內售凶計者哉若其居家對人詬罵天日尤是能賊輩一串傳法而私相往復辭意凶慝又是善海之向時餘套聽者俱存之說旣發於憲啓則顧何可歸之塗聽置而不問肆發凶言之札至投於重宰則又何可謂之私書存而不論乎變怪如此凶逆如此卅載之悲冤如新百世之倫綱掃地興言及此寧欲無生伏願特循群請逆賊星漢亟令王府設鞫得情夬正典刑以雪宗社之讎以洩神人之憤焉批以近於疏奏非無莫重不敢不忍提之句語姑且循例賜批者誠萬不獲已也向於次對日聞之位至正卿職帶經筵者猶不知柳星漢疏中上款事實云爾則疏逖何論後生新進又何論予雖無以詳言欲藉諸說俾各領會不但有助於世道人心雖使星漢見之當怳然覺得此豈非生道誨人之方乎然一聞再聞予心當若何且以廷臣之分義道理言之看作茶飯說話互相傳謄無難登徹者萬萬未安萬萬不然至於爾疏其事則屬於不敢道其語則只是他臺已陳之說屑越之外不容如是爾先知之仍使言事論思之官知之爾其勿辭察職
정조 16년 · 강
命司謁金興大自本院科罪
정조 16년 · 목
政院啓言承旨入侍命下之後司謁誤傳至有右承旨詣閤之擧莫重傳命如是錯誤請當該司謁令攸司科治敎以爲先自本院科罪
정조 16년 · 강
命杆城郡被燒民戶及驛戶諸條蕩減中各衙門所關者依數給代釜洞里被燒三戶田大同身布結稅等蕩減一例施行
정조 16년 · 목
杆城襄陽高城慰諭御史洪大協狀啓以爲今月初四日臣馳到杆城郡先從南面轉向北面被燒處束老洞鶴也洞山北里道發里烈山里雲根驛禾達里大津里馬直里明波驛等十村一百六十一戶之結構形止連三日逐處看審則大小民戶已盡結構如奮安堵造家爲九十二戶結幕爲六十八戶移居空家爲一戶其中勢力之稍裕者結幕而姑爲庇身此外亦多有營建大家將乘農歇漸次完造之計別恤典一依襄陽例大米與折米間從自願受去事言于民人則皆以本色願受故從其附近倉臣與地方官眼同分給仍卽宣讀諭書布告德意則垂髫戴白莫不百拜歡欣繼之以感泣曰癸甲後子遺之氓保至今日者莫非聖上喣濡接濟之惠澤而至若軍布之代錢陳結之減總俱是他邑所無之鴻恩厚澤民無能名言之餘今伏聞絲綸字字懇惻節節諄複豈不思所以互相慰勉招來鄰族之流亡期復奮時之產業俾副宵旰憂勤之聖念乎浹髓之恩曠絕至此感泣之極不知所達云年麥之火焰所傷者旋得雨澤次次回穌別無枯損蕩減諸條謹依諭旨及筵敎新奮還上京外納身布代錢田稅布大同布海稅結錢之出於民者一竝蕩減而其中結錢待秋擧行至於稅大同米錢乃詳定所關續結錢乃營納公用則蕩減後自歸給代條此則待秋成區別災實一一蠲減於各人名下後報備局給代之意言于道臣及該郡守至於官需米旣在詳定中則待秋給代自在其中宮納與山稅自來無之元無蕩減與給代之可論烟戶雜役已自營邑一竝蠲減則一依襄陽例給代一款亦無可論明波雲根兩驛戶之本官納新奮還上結錢田稅布一依元民戶例施行而大同米布錢初無應納之事本驛納各樣雜役則道臣及該察訪竝已除減其中公用之給代者條列于後監營之貸下燒戶條三百五十二兩錢旣承令道臣會減之命故知委民人使之勿納流戶還集事日昨到郡之後別作曉諭文及接濟條目眞諺翻謄頒布坊曲使之家諭戶說以爲漸次還集之地襄陽麟蹄等邑流戶之令後還來者爲五戶故分付本官一依今番條目務盡曲恤之方期有安集之效亦令別成節目以爲遵行之地其中還集戶所受還上無論米與新米今年與明年計其當年條言于道臣以爲依節目仰請停退之地大抵本郡癸甲依戶數雖夥然自乙巳至于今舊戶次次還集新戶亦或移來目下居民之稠匝比癸甲不啻倍勝云今年還集之民令前之來爲十一戶其來屬耳尙未安接其所顧恤之節宜無異同與令後還集之五戶一例蠲恤恐未知何如且於今月初五日該郡守李在沆牒呈內本郡海上面釜洞里民人李太萬等三戶去月二十九日失火家藏什物亦爲燒燼已自本官借材助役結幕入處烟戶雜役限今年亦爲除減凡其顧恤之典與上項被燒不宜斑駁故臣招來官庭申申慰諭後元恤典外每戶米一石一體題給而其他田大同身布結稅等惟正之供不敢一例徑減矣燒戶蠲減諸條流民奠接條目及已還集未還集數爻竝開錄于後○燒戶一百六十一戶內造家入處九十二戶瓦家一戶草家九十一戶造幕入處六十八戶移居空家一戶○別恤典每戶大米一石合一百六十四石內三石新燒戶題給○新還上各穀五百三十八石四斗蕩減舊還上各穀四百五十五石九斗七升二合零蕩減內癸卯條舊還上各穀四百五十二石一斗三升八合零辛亥條舊還上各穀三石八斗三升三合零田稅布一同一疋三十尺八寸蕩減大同布十八疋三十四尺六寸蕩減有身役八十五名身布代錢一百七十一兩九分蕩減有海稅三名船稅錢三兩蕩減鹽稅錢六兩蕩減三使臣求請及營官需魚價錢二兩二錢二分蕩減監營貸下錢三百五十二兩蕩減給代大同米錢及結錢續結錢待秋成以各人名實結磨鋉蕩減後給代次以上無論民戶驛戶一例施行京畿驛入居錢十九兩四錢五分蕩減銀溪驛入居錢五十一兩二錢七分蕩減畿驛復戶布一疋二十三尺六寸蕩減驛京主人役價錢五十兩八分蕩減各樣奉足價錢九兩六錢蕩減本驛官需大米四石四斗二升蕩減饌價錢二十七兩八錢蕩減以上驛戶所納蕩減給代次○流戶奠接條目家材許䂨和養曳運軍及造幕時赴役軍自官分定附近里輪回擧行事蓋草以該里編送草索亦使該洞綯給空石自官題給事還上計口分給種子隨其所耕多少計給然後自監營狀請限一年停退事作農時使其隣里借牛助力互相資給事烟戶雜役身役結稅戶錢山稅海稅自還集年爲始準三年勿侵事他官民來接者依右例施行○癸甲流亡戶五百六十八戶內自乙巳辛亥至還集二百四十六戶今年還集十六戶流離他境物故未還一百四戶流離不知去處九十七戶未還集一百五戶他官民移來一百二戶○備局啓言杆城等三邑慰諭御史洪大協書啓以爲杆城東老洞等十村一百六十一戶已盡給構如舊安堵別恤典一依襄陽例大米分給而新舊還上京外納身布代錢田稅大同布海稅結錢等雜役之出於民者一竝蕩減而其中稅大同米錢乃詳定所關續結錢乃營納公用則蕩減後自歸給代條此則待秋成區別災實一一蠲減於各人名下襄陽等兩邑流戶還來爲五戶而所受還上依節目停退令前之來爲十一戶顧恤之政與令後還集之五戶一例蠲恤釜洞里三戶失火家藏亦爲燒燼元恤典外每戶米一石題給其他田大同身布結稅惟正之供事體至重不敢一例徑減爲辭矣御史之依諭旨及筵敎各項蕩減旣詳且盡民戶驛戶之一例施行固當如此其中稅大同米錢續結錢待秋成蠲減於各人名下之後使之給代至於驛戶所納蕩減之七件名色亦依其數給代依戶還來者無論令前令後一體蠲恤恐不可已所謂釜洞里失火只是三戶若在常時則元恤典外不必別有所施而適於此時本郡燒戶之蒙被特恩如彼曠絕則在朝家一視之政不當使向隅凡諸蕩減似不得不依他例施行請以此竝爲分付於御史及道臣允之敎以以此卽爲行會
정조 16년 · 강
命殺獄罪人呂士玉等獄案就議大臣論理回啓
정조 16년 · 목
秋曹啓言殺獄罪人呂士玉朴東春等嚴訊究覈而大抵此獄實因雖明正犯難定最初爭詰者東春也請援士玉者東春也許郁被打之處卽東春之家也許郁病重而救療卽東春之怯也許郁致命密囑圖脫者亦東春也初覆兩檢一向承款者亦東春也至於屍親弟目擊東春三四踢之招終無異辭則東春似爲正犯而當初爭端不過言詰而末招起鬧實是許郁乘醉自來也請援士玉未知其情之如何而以跡言之許郁泥醉不省則東春如欲毆打何難下手必爲請援耶雖以士玉自明之計其言亦以爲東春來請往解則似欲共與調劑解送而非出於毆打之意可知許郁之被打雖在東春之家事出其家人至將斃則自生恐㥘或以拘糞臘劑之屬躬往救療或以自撞石橋之說囑人納招者不是異事不可以此歸之首犯至於初覆檢承款雖似斷案而初無計較末乃直告似非粧撰屍親弟之發告納供雖似緊重而東春果踢三四次則其爲痕損應非一處而致命實因只在右肋而已則此固可疑況其母私和之事跡旣殊常童騃一人之言又非公證則又不可以此歸之於首犯明矣此獄正犯不出朴東春呂士玉而東春則情跡如右所陳士玉則左腹右肋之實因相左此爲疑端而暮夜紛聒之際或左或右之不能分明不足爲異以看證諸招觀之甲女世得旕乭先踢之供如出一口其所辨疑之道詞證爲緊而東春之先犯別無可證士玉之先犯證至三人士玉當爲正犯東春當爲干犯士玉各別嚴刑期於輸款東春雖不可驅之首犯事端之起專由於渠請更加嚴刑各別重勘敎以士玉東春之間孰主孰客書不分明理會至今依違相換定之請今雖更見卿等跋辭亦未知其十分果然然則疑入三昧獄具兩犯將無一殺一活之究竟揆以審克之義寧容如是乎不卽決折者以其難分情實也似此疑獄宜有博詢處之之擧就議大臣論理回啓
정조 16년 · 강
成歡察訪李挺龍上疏賜批
정조 16년 · 목
疏略曰顧今驛路凋㢢八道皆然而本道尤甚本道五驛之中本驛尤甚本驛北自畿界素沙南至湖南礪山二百餘里七站專當大小傳命逐日奔走者無非本驛之馬與卒也凋弊難堪勢所固然馬馬玄黃矣何能以傳命卒亦疲病矣何得以傳命此臣之所以哀矜悶憐而蘇弊醫瘼非郵官之不可擅便亦非道臣之所能獨致者若非朝家大變通大設施則百弊千瘼莫可救止兹敢條陳其二事一曰馬位也夫驛之盛殘在於位土之厚薄而本驛位土皆以磽硧之地屢經大水川反沙覆十居八九目今大馬位土名雖七結今不過三四結騎卜馬位土名雖四五結今不過二三結驛安得不貧馬豈免駑駘乎本驛之本站位土比諸元定數久縮爲十九結八十一負二束內順治己亥以稷山縣所在屬公田充給爲二結五十六負而至于今尙不得免稅且辛未年間察訪李仁好買土付屬馬位者爲二結二十六負三束而此則伊時狀聞減卜而追後所買十九負八束亦未入於狀聞減卜中右議政朴宗岳按道時以洪州結城所在屬公田土一結七十四負六束劃給本驛而前後屬公位土不得免稅者合四結五十負四束矣臣意上項四結五十負四束一倂免稅而各驛附近邑所在官屯田量宜劃給以充欠結則必有補於馬政矣二曰復戶也本驛介在三南交會之地瘦馬羸卒長立路上晝夜催䟎不暇農桑哀彼殘卒何以聊生本道五驛中最關於傳命者固莫如成歡通論五驛中至殘而至疲者亦莫如成歡則朝家顧恤之道宜若優異於他驛而反不及於他驛何哉臣取考他各驛都總則金井連源一千二百七十結栗峯一千二百六十結而本驛不過一千二百結則比他驛已減六七十結噫事役則偏苦而復戶則太減其在一視之仁均視之道本驛復戶在所損乎在所益乎直路僻路勞佚相懸而彼多此少多少反舛雖緣於朝家之未盡俯燭而方今廟謨講確民隱優恤之日其可不思所以變通之道乎臣謂本驛復戶未準之數依三驛一體充給則本驛驛卒庶有支保之望矣批以驛弊亦民弊兼有傳通命令之所緊乎旣聞之宜卽矯改許令廟堂草記稟處
정조 16년 · 강
遞楊州牧使洪義榮
정조 16년 · 목
敎曰近聞領敦寧以楊牧之癏曠爲念云楊州牧使洪義榮許遞以便大臣之心
정조 16년 · 강
召見輪對官于熙政堂
정조 16년 · 강
顯隆園石橋造築時監董人前府使尹守默加資其餘施賞有差
정조 16년 · 목
水原府使李敬懋狀啓以爲顯隆園禁川橋改排及第二第三兩橋造築之役今月初九日告成以長廣尺量石塊數爻所入物力區別修成册上送禁川橋四月二十七日始役閏四月初九日畢役長五尺廣十九尺高三尺五寸闊階各長一百七尺合熟石一百六塊第二橋始役畢役日子上同長八尺廣十八尺五寸高五尺闊階各長三十一尺合熟石一百十塊內耳機石四塊廳板石十八塊在右石築八十八塊第三橋始役畢役日子上同長八尺廣十八尺五寸高五尺闊階各長三十三尺合熟石九十八塊內耳機石四塊廳板石十七塊左右石築七十七塊都合熟石三百十四塊○石手工役價三百八十兩車運價二百五兩募軍價九十五兩雜物價十兩合錢六百九十八兩又狀啓以爲園所禁川橋改排及第二第三兩橋造設之役差使員以下本府監董裨將校吏及訓局運石將校與工匠等姓名實役曰子幷以後錄馳啓監董差使員江西縣令洪就榮振威縣令曺允植本府裨將前府使尹守默將校嘉善李元榮折衝黃致郁文世俊自三月二十日至閏四月初九日合實役四十九日嘉善黃啓淸自四月二十七日至閏四月初九日合實役十二日色吏李再潤自四月十三日至閏四月初九日合實役二十七日石材領運訓局將校出身金興澤自四月初一日至閏四月初九日合實役三十九日石手韓時雄都完碩等十名自三月二十日至閏四月初九日合實役四十九日敎曰監董裨將前府使尹守默加資差使員等論賞屬耳勿論邑校嘉善李元榮黃啓淸折衝黃致郁文世俊賞加訓局將校金興澤令該衙門陞差收用石工十名依判下令戶曹施賞以此下諭于畿伯及本府使處所入物力以本府納結錢中上下事令廟堂行會邑校嘉善李元榮黃啓淸折衝黃致郁文世俊各本二疋米六斗邑吏李再潤木二疋米六斗加資代給本一疋布一疋石手韓時雄都完碩名本二疋布二疋米五斗石手八名各木二疋布一疋米四斗賜給又下傳令于該府使李敬懋曰園所石橋工役物力本府納結錢中用之事令廟堂行會而裨將之加資邑校之賞加亦當自政院下諭矣校吏輩效勞旣多以本營外帑所在米木依判下施賞形止報本營
정조 16년 · 강
禮曹判書徐浩修以咸興本宮酌獻禮攝行事馳啓
정조 16년 · 목
狀啓以爲臣於本月初一日到永興進詣本宮奉安香祝初三日到咸興府進詣本宮淸齋大祝洪原縣監丁志元典祀官兼祝史奎章閣領籖李興潤齋郞義陵奉事韓思喆贊者純陵參奉韓性重謁者宣陵參奉吳大良竝往復道臣差定初六日子時行祭宸衷對越天氣淸和屢百年未遑之儀文今乃明備尊罍帷卓煥然維新觀瞻莫不動色臣不勝慶忭之忱祭物單子修正上送于內閣今閏四月初六日咸興本宮欇行酌獻禮時五室十一位每位祭物香燭匙楪祭酒飯一器羹一器茶一器茶粉一器雪糕餠一器花煎餠一器切餠一器銀切餠一器淸蜜一器片肉一器魚肉炙一器素炙一器魚佐飯一器頭蹄湯一器生鷄湯一器大蛤湯一器追鰒湯一器生文魚湯一器生鮮湯一器各色切肉一器素佐飯一器沈菜一器淸醬一器熟菜一器卯醢一器食醢一器煎油花一器醋醬一器肉膾一器芥子一器魚膾一器生鰒熟一器蔘蛤熟一器水正果一器乾正果一器乾杮一器大棗一器栗黃一器生梨一器薯蕷一器實胡桃一器實榛子一器實栢子一器實銀杏一器白散子一器紅散子一器藥果一器中柱一器
정조 16년 · 강
命罪人尹九宗顚狂眞假及陵所不下馬與否査問於當問各人
정조 16년 · 목
義禁府啓言前正言尹九宗處問以汝以無病之人身爲臺閣旣已出肅又爲詣臺及夫星漢凶疏出而聲討方張則忽稱狂疾一不參啓專事規避究厥情跡萬萬陰譎汝與星漢比隣居生則平日情分可知深篤今番凶疏必有綢繆況且不先不後假稱狂病尤極巧惡至於陵官時一不下馬肆發凶言茍有一亳臣分忍發此等說乎其間情狀毋敢隱諱一一納招尹九宗口招以爲性本疏拙立朝數十年實無權貴家親熟之事爲人瓜牙之說未能覺得而與星漢居在隣洞故非不相從至於凶疏則旣出之後始見疏本綢繆之說亦甚瞹昩至於佯狂云云自昨秋猝有心病至冬轉至發狂之境此則忠州醫者之所藥治實是隣里之所共知屢除臺職連承下諭一未肅命事極惶悚三月初入京四月念間以吏郞移拜正言卽爲肅謝翌日詣臺矣還家之後宿病復發症勢危惡多試藥餌自七入日來始得辨天地而病發於星漢聲討之時者實是命卒之秋其時病狀非但院隸之所共知服承氣湯五貼後得差至於惠陵不下馬之說待罪崇陵別檢時往來之路輒過惠陵紅箭門爲人臣子豈敢不下馬而發悖說乎此必有聞者見者一按可査若與言者一次對卞可以知之云矣反復嚴問其所納供初無謊亂顚錯之事言辭擧止無異平人所謂發狂之說全不近似陵官時事亦極口發明平問之下決難取服請嚴刑得情敎以渠云自去年得病而以鄕人證之分付該曹使卽捉來査處莫重處所犯一款亦令刑曹査實陵屬啓聞後待判下更爲盤覈得情刑曹啓言司諫院掌務書吏文應祥陪書吏李益中喝導尹金夢姜必臣吳聖謙等處問以汝等俱以前正言尹九宗帶率吏隸逐日往待於其家則其所行止動靜必無不知之理抑星漢懲討方張至於兩司俱發則身帶諫職者固當同參大論而發啓之時獨不進參及其翌日又爲違牌有何委折而然其間事實從實直告文應祥供以爲以掌務書吏長在直房官員去就只爲擧行而已無他所知云李益中尹金夢姜必臣吳聖謙等供以爲自尹九宗除拜後逐日待令於其家而前月二十五日謂有身病症勢猝重其家年少兩班曰進賜病情猝劇無以供仕則吏隸之留待無益卽爲退去云其奴子亦曰自固城還後時發重病証涉邪狂去年十二月前證乍發旋愈令又如此不必逐日來待斯速退去云且一見其推窓叫痛而已長時閉門不見其面故病勢輕重不得詳知云李益中等處更問以汝等前招以爲尹九宗自去月二十五日病勢猝重聞其奴子所傳則前日邪疾復發云凡邪狂之人或狂奔病走或胡叫亂嚷或向人詬辱或見人毆打汝等長待其家諸般症形全無所覩云則其所稱病何以謂之邪疾官員雖有病帶隸之長待自是例也而每日進見輒令退去不留門庭緣何委折旣有重病則招醫問藥勢所必至醫人誰某用藥與否汝必知之毋敢隱諱從實直陳李益中等供以爲其叫嚷奔走詬辱毆打之狀無所目覩邪疾之說得聞於其家奴子且其所留接卽無沈橋李長興家而二十五日食後進去則急推前窓大叫一聲欲爲跳出其子年少兩班向前抱住仍爲閉戶出謂曰進賜病狀沈重此後雖有召牌勢將不進期於必遞遞後卽尋鄕路汝輩不必等待云故果爲退來而隣里常漢輩亦以爲朝者汝之官員露䯻跣足走出門外必是狂疾云醫人則初不往來而藥餌則亦無製煎之事伊時聞見不過止此云幼學全浩天醫員李朝昌等處問以尹九宗病時汝等看病命藥未知其病何症所用何藥從實直告全浩天供以爲以鋮醫行世而因尹九宗査頓李長興所請去月念後往見尹九宗之病則症形旣是癲狂故四關囟門等穴連爲下鋮而已此外無他可供云李朝昌供以爲李長興爲其査頓尹九宗之病去月念後途人請邀故果爲往見則狂言妄說症是心疾先用當歸承氣湯三貼終不下泄故大承氣湯加大黃一兩芒硝三戔又用二貼雖有減勢終不快泄又用猪心丸則大泄顯效近久不見其快差與否未能詳知云崇陵守僕李成位山直崔介福書員朴恒儀等處問以尹九宗曾爲崇陵別檢時每過惠陵輒不下馬故下人輩據例告之則九宗以爲此陵亦下馬乎如是者非止一再云汝等俱以陵隸必有聞見之事從實直告李成位供以爲以其時長番守僕陪過尹等而局內別無騎馬之處時有隣陵往來則徒步常多肩輿甚罕而或値昏夜或値雨泥則輒當肩輿之役而行過惠陵紅箭門外告以下馬則尹等輒曰霎過可也如是者果爲數三次至於此陵亦下馬乎之說無所聞知云崔介福供以爲以其時山直晝則巡山夜或執烥爲官員前導而尹等乘藍輿過惠陵時告以下馬則謂以直去仍爲乘過伊時所見不過如斯云朴恒儀供以爲以其時守僕有出入番故尹等過惠陵時肩輿不下之狀雖未目見而得聞於當番陵隸則皆以爲尹等某日夜過惠陵時直過不下事甚怪駭互相傳說故果得聞知云金世江供以爲雖是惠陵守僕處所各異故尹別檢之下馬與否全無聞知云矣諫院吏隸等所供則邪疾所祟始因奴子之言露䯻出門又犯洞人之傳而渠輩目見無過推窓一叫云此不足必證其狂易且帶隸來留有何厭若之端而費辭逐送使不接跡者莫曉其意所供極甚漫漶平問之下有難取服請竝嚴刑得情醫人輩所供則五六貼湯藥三四次試鍼後卽有顯效幾至差復云者太涉神速不可準信至於陵卒輩所供則偃乘藍輿直過紅箭門之狀一一直告臣等聞來不覺心寒骨驚渠若有一分人心則至重至敬之地其所放肆無嚴豈至若此之甚乎究厥心腸萬剮猶輕請令王府嚴加鞫問處以當律又啓言尹九宗食主人前府使李淧處九宗狂病眞假多般詰問則以爲九宗自昨年秋忽發心病屢朔辛苦至今二月諸症得差上京供仕當其鄕居發病時未見其症形而忽於去月念後數日不能着睡之餘委頓若痛漸至於狂言妄說罔有紀極短衣亂髮奔出大道者爲再次過去行人無不環觀諸証轉甚日加一日故邀致醫人試鋮屢次少無其效又用承氣湯五貼無甚動靜末乃以大黃芒硝之屬作猪心丸用之則果如醫言痛洩之後大體差減幾乎如常而言語間猶有殊常之事以渠所見明知其眞狂云矣大抵邪狂之疾自非猝發猝差之症而九宗之病猝發於大論方發之際猝差於臺職旣遞之後五日之間變狂爲常者求之事理初不近似狂叫亂走之狀試鋮用藥之事皆不足爲直狂之明證則李淧之言不過出於爲姻婭曲護之意固當更加盤問而係是朝官請移義禁府處之允之
정조 16년 · 강
校理尹光普上箚賜批
정조 16년 · 목
箚略曰臣於直中得見副修撰崔顯重問啓措語則以爲尹九宗之所謂狂病不過大聲亂嚷毆打院吏使不得近前而已平常仕宦之人不先不後忽於星漢疏啓方張之初如是托病其所規避明若觀火又於曾爲東陵別檢時每過惠陵未嘗下馬後卒據例以告則輒曰此陵亦下馬乎云云噫嘻痛矣世豈有如許兇悖滅倫之處逆乎臣聞此言骨顫心驚聲討是急忙治短箚之際伏見問啓批旨下者有尹九宗嚴囚捧口招之敎固知大聖人處分出尋常萬萬而第念其凶肚逆腸旣犯死罪則平問之下寧有據實納招之理乎伏乞亟命嚴刑九宗期於得情夬正曲刑批以尹九宗事渠果有陵所不下馬之事與風傳無錯則其所按問豈待爾嚴刑之請乎但象目所覩之地似不近理此所以先令該曹盤覈於陵隸者也
정조 16년 · 강
有政吏曹參判朴祜源兵曹判書李秉模進
정조 16년 · 목
以李洪載爲大司憲尹行元爲大司諫柳誨爲持平李敏采爲楊州牧使申光履爲副總管
정조 16년 · 강
考下禁直諸臣應製更試試券
정조 16년 · 목
兵曹佐郞申光河以三上居首
정조 16년 · 강
命內需司前別提太敏行照法嚴勘
정조 16년 · 목
兵曹啓言丹鳳門近仗軍士來告有一白衣漢突入丹鳳門云故捉入査問則內需司前別提太敏行追逐尙衣院針線婢有此突入之境云白衣突入旣犯攔入之律踵逐針婢亦係無前之變其罪犯請令攸司照法嚴勘允之○刑曹以太敏行決杖一百後放途啓
정조 16년 · 강
放開寧縣定配罪人曺命巨降充水原府將校
정조 16년 · 목
水原府使李敬懋狀啓以爲三定火巢內田畓踏驗時幹事裨將卽曺命巨而辛亥十二月定配於開寧縣故嚴棍懲罪一款不得擧行敎以定配姑放降充府校後依下諭捉來嚴棍事回諭仍卽分付該曹該道
정조 16년 · 강
命罪人尹九宗擬律之名問于時原任大臣停當後稟處
정조 16년 · 목
義禁府啓言罪人尹九宗處問以惠陵紅箭門外不下馬之事極口發明矣今於刑曹査啓中陵卒朴恒儀等所供以爲以肩輿往來隣陵時終不下輿屢次戛過云此陵亦下馬乎之說李成位等以肩輿軍親聽立證而至於傳播隣陵惠陵官洪徽河欲報禮曹之說至今喧傳則到今衆證俱備情節綻露之後汝安敢終始抵賴乎毋敢如前隱諱一一納招刑問一次訊杖第二十五度口招以爲往來隣陵之時每過惠陵紅箭門外果不下肩輿此陵亦下馬乎之說亦爲發口的實此乃平日無臣節之心云矣不下輿發凶言卽是犯上與亂言所當捧結案處斷而係是極律非臣府所可擅便請依例設鞫擧行敎以莫重處戛過及悖說肆發等事渠自渠口輸款則以其法處之而已擬律之名問于時原任諸大臣停當後稟處設鞫事堂堂王府何律不可施而豈必設鞫然後可以擧行古例亦自如此以此知悉○該府又啓言罪人尹九宗旣已遲晚罪關一律不可傳食渠家守直等事亦多疏虞之慮粥飮之屬防守之節請略倣推鞫例使之擧行敎以大辟以下無非王府法律則幺麼一囚豈煩設鞫乎雖不防守何敢越獄逃躱至於供饋一款在前關係逆案之囚數十年滯獄捆屨織席賣渠手糊渠口國體本自如此此草記勿施
정조 16년 · 목
承旨金孝建啓言臺臣非承牌非請對則不得無時入闕而持平柳誨次對罷出之後無端誨臺事甚未安請推考從之持平柳誨啓言伏聞次對有命踢蹶趋進則諸臺旣已詣閤矣仍卽往復喉院欲爲追後入對則喉院謂以長官旣參云故臣未得同參於聲討九宗之啓退歸私次治疏將上之際自致遲延未免後時實緣臣家在城外未及周旋之致第承宣問備之啓以次對罷後無端詣闕爲言竊恐承宣未詳事狀有此情外之斥自顧慚恧無地自容請命遞斥批以勿辭亦勿退待
정조 16년 · 목
義禁府啓言禁衛營騎士將李光進原情以爲病母在鄕消息莫聞付書於邸便矣諉以閪失一不傳致家信之上來者付之邑吏而亦不來傳故邸吏及邑吏之上來者略治棍罰而初無隨陪推治之事豈敢發怒土主替治下屬云請刑推得情敎以保放開坐時以草記勘律
정조 16년 · 목
以徐有秉爲承旨鄭來百爲正言沈興永爲校理申光直爲三登縣令
정조 16년 · 강
遞差都承旨洪明浩削注書徐有聞仕版
정조 16년 · 목
敎曰注書不能檢飭當該都承旨遞差注書徐有聞永削仕版
정조 16년 · 강
遞承旨徐有秉以徐邁修李百亨爲承旨竝前望也
정조 16년 · 강
敍李重蓮洪樂游還付奉敎
정조 16년 · 목
敎曰前翰林李重蓮洪樂游敍用令該曹口傳還付牌招入直
정조 16년 · 강
命廟堂關問嶺南湖南雨澤多寡
정조 16년 · 목
因忠淸監司朴天衡雨澤狀聞敎曰日前甘霈京中所得爲二寸餘矣觀此錦伯狀啓未滿一寸未知嶺南湖南之所得何如卽令廟堂關問草記
정조 16년 · 강
命金山郡被燒民戶依他邑已例題給恤典
정조 16년 · 목
慶尙監司鄭大容以該郡民家三十七戶失大延燒良人崔孟乭八歲女兒致死啓聞敎曰方農失所極爲矜悶致死人與有身役人異焉例有恤典雖無更論被燒小殘獨戶依他邑日前判下擧行事回諭
정조 16년 · 목
義禁府以時囚李光進法外用棍罪杖一百收贖告身盡行追奪徒三年定配以父年七十一定配則收贖放送啓允之敎以如有功議各減一等
정조 16년 · 강
判義禁洪檍上疏賜批
정조 16년 · 목
疏略曰柳星漢之至凶劇逆實倫常之大變覆載之所不容而殿下於大小臣僚請討一例靳允一日二日假息牖下臣不勝憂懣痛迫之至若星漢之言有關聖躬而曲加㴠貸則夫其故逼於至尊至敬之地肆發乎不忍不敢之說以紹述於戊巳乙丙諸凶逆之套者此實宗社神人之所共憤痛豈可但謂之有關聖躬而已哉若以其官以諫名而務示優容則夫其悖逆之所蘊蓄狼毒之所觸發詬天罵日之說肆進於黈纊之下此卽從古亂逆之所不敢出前代史牒之所未嘗聞豈可以吠主反噬之惡而反計其伺盜捕鼠之名也哉臣伏見前後諸臣疏章之批辭旨凄愴諄勤戒飭有足以感動神鬼臣每奉讀不任臆塞而涕零伏惟我聖上大孝出天至行超世雖以掩抑之思未忍御乎三講乃其咿唔之工嘗不輟於一日此同一國臣民之所共感歎而欽仰者也彼星漢亦非不知而不勝豺虺之毒恣發梟獍之音況其四字凶言又是乙丙諸賊之所不敢道者至於新恩之駕前陪班乃是列朝之故事倡優之隨與皀隸等耳將臣之勝地讌遊自是佳辰之例規女樂之設與酒食無異此非徒無關於聖德亦豈聖上之所得知者而彼星漢乃架鑿虛空變幻事實自造妖言厚誣聖德欲以流布四方疑誤聽聞此非但爲逞凶肆毒之計而已乃是從前諸賊傳授至㦧之跡其奸肚逆腸路人所知且其家居對人益肆不道旣登於憲臺之啓私書凶言百倍原疏至發於重臣之疏而當誅不誅終未得夬正典刑則秉倫無時而可明王法無時而可行寧不懼哉伏乞夬揮乾斷亟允群請批以不允
정조 16년 · 강
平安監司洪良浩上疏賜批
정조 16년 · 목
疏略曰亂逆何代無之而豈有外托匡救之名陰售構誣之計如星漢者乎槪其凶疏上款專事閃倏隱暎外面驟看有難領會而及至下款架虛鑿空指無爲有之語始覺其一篇旨意精神專出於上犯莫重之地仍遂誣聖之計至凶至㦧如見肺肝噫嘻此輩伎倆夫豈一朝夕之故哉越自戊巳以來譸張醞釀危動國本無所不至思之痛心尙何忍言而逮至乙丙護法相傳一串貫來變亂層生殆無虛歲而惟其鋤治不嚴手段益熟眼無君父公肆詆誣如彼星漢之類乃敢騰諸章奏略無忌憚寧不痛哉嗚呼我聖上至德盛節在於不通聲色不事遊衍而至若法講之罕御非由典學之不懋蓋有苦心至痛群下孰不默揣而隱傷也然而聰明洞貫乎令古造次不離乎方册固不待於仰勉矣彼星漢者久在簪紳之列亦有鼎鐺之耳寧有不知之理而始作然疑之語終肆悖慢之口此乃於敵以下所不敢加者古今天下寧有是耶槪聞其對人之語答人之書凶言悖說百倍於疏辭尤無顧忌怵畏之意云其平日之梟肚獍腸尤爲彰露殿下雖欲寬之而其奈國人之所共討宗社之所必誅何哉抑臣於此別有所痛冤者臣卽舊日宮僚也首尾四載五入雷肆胄筵開講未嘗間斷而尙記丙子春臣在春坊今判書臣鄭景淳伴直桂坊矣一日先大王親臨時敏堂命侍臣進講臣與景淳挾綱目登筵時値夕曛未及擧燭而先世子開卷講讀英音洪暢先大王以通熟無滯大加嘉悅曁臣等亦承恩奬居然四十星霜若隔前生當時僚屬存者無幾追念往事每切傷痛忽於今日乃聞凶書闖發將以掩翳睿德疑眩群聽老而不死忍見此事恨未手磔口臠以洩此憤伏乞廓揮明斷亟將星漢快允群請以正倫綱批以見卿疏辭予雖無以爲心重臣疏批已詳言之矣
정조 16년 · 강
大司諫尹行元陳疏賜批